**КОМЕ ЦРКВА НИЈЕ МАЈКА, ТОМЕ НИ БОГ НИЈЕ ОТАЦ**

**ПРИПОВЈЕДАЧ**: Упита Свети Сава неког удовца, Миливоја, зашто никад не иде у цркву.

**МИЛИВОЈЕ:** – А што да се молим и у цркву идем? Доста ми је да у души верујем! –

**ПРИПОВЈЕДАЧ**: Светитељ на то не рече ништа, само се у себи Богу помоли за њега.

**СВЕТИ САВА:** ( не говори ништа само се у себи моли Богу за Миливоја)

**ПРИПОВЈЕДАЧ**: Кад је, послије неког времена, опет дошао у то село, Свети Сава је сваку кућу обишао, осим куће оног Миливоја. А кад га сретне – нити га гледа, нити му се јавља. Жалостан и увријеђен стаде Миливоје пред Светог Саву, па га упита:

**СВЕТИ САВА:** (не говори ништа, не гледа у Миливоја, обилази га, не поздравља га)

**МИЛИВОЈЕ:** – Шта сам ти урадио, свече Божји, па си толико љут на мене? Просто си ме омрзао!

**СВЕТИ САВА:** – Нисам љут на тебе, драги брате, напротив, много те волим!

**МИЛИВОЈЕ (*мало љутито*):**– Причај ти то неком другом! Каква ти је то љубав кад ни ријеч нећеш да ми кажеш и у кућу ми никако не улазиш?!

**СВЕТИ САВА:** – Таман таква као што је и твоја љубав према Богу, Миливоје. У молитви с Њим не разговараш. У цркву, кућу Божју, не улазиш! Па кад мислиш да је Богу довољно да га волиш само у души, зашто и теби није довољно и ја тебе волим само у души, не показујући ти то ничим? Зар не знаш да Бог није отац ономе коме Црква није мајка?

**ПРИПОВЈЕДАЧ**: Миливоје схвати да није био у праву, замоли Светог Саву за опроштај и од тада поче редовно да се моли и иде у цркву сваке недјеље и празника. А Свети Сава, кад год би дошао у то село, обилазио је и Миливојеву кућу и са њим дуго разговарао.